## El Museu de les Ciències celebra la final del concurs escolar de química ‘Reacciona!’

*** És la catorzena edició del concurs celebrat en col·laboració amb la Secció Territorial de València de la Reial Societat Espanyola de Química (RSEQ-VAL)**

El Museu de les Ciències ha celebrat la final del concurs escolar ‘Reacciona!’ amb l’exposició al jurat dels 10 projectes finalistes. Enguany es complix la catorzena edició d’este concurs celebrat en col·laboració amb la Secció Territorial de València de la Reial Societat Espanyola de Química (RSEQ-VAL) per a destacar la importància de la química.

El certamen es dirigix a estudiants de 3r i 4t de Secundària, Batxillerat i cicles formatius de Formació Professional de grau mitjà de tot Espanya perquè exposen, de manera didàctica, creativa i original, algun procés químic.

El primer premi ha sigut per a l’equip d’estudiants del Col·legi Claret, de Xàtiva (València); i el segon premi ha reconegut el treball exposat pel grup escolar presentat pel Col·legi San José de la Montaña, de Cheste (València). El jurat ha concedit el tercer premi *ex aequo* al CEIPSO San Blas d’Ajalvir (Madrid) i a l’IES de Guissona (Lleida).

Els premis, finançats per la Secció Territorial de València de l’RSEQ, estan dotats amb 1.200 euros per al primer guanyador, 600 euros per al segon i 300 euros per al tercer. La concessió del premi correspon en un 50 % al centre escolar i el 50 % restant als components de l’equip.

Maig és el mes de les finals dels concursos escolars que convoca la Ciutat de les Arts i les Ciències a principis de curs i amb els quals planteja diferents reptes científics a la comunitat escolar. Després de la final de ‘Desafiament robot’ el passat divendres 9 de maig, la pròxima cita serà amb el concurs ‘Cristal·lització en l’escola’, el divendres 30 de maig, en el Museu de les Ciències.

Fecha: 16/05/2025